B. Bugár, podpredseda NR SR: (2006-02-02):
Teraz prosím určeného spoločného spravodajcu z výboru pre financie, rozpočet a menu poslanca Jána Dlhopolčeka, aby informoval Národnú radu o výsledku prerokovania tohto návrhu vo výboroch. Nech sa páči. J. Dlhopolček, poslanec: Ďakujem, pán predsedajúci. Vážený pán minister, kolegyne, kolegovia, návrh ste počuli, spoločná správa Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie o výsledku prerokovania - návrhu na vyslovenie súhlasu Národnej rady Slovenskej republiky s Dodatkovým protokolom medzi Slovenskou republikou a Rumunskom k Dohode medzi Slovenskou republikou a Rumunskom o podpore a vzájomnej ochrane investícií, podpísanej 3. marca 1994, v druhom čítaní podľa § 78 zákona č. 350 o rokovacom poriadku, - takisto spoločná správa Výboru Národnej rady pre financie, rozpočet a menu a Výboru Národnej rady pre hospodárstvo týka sa Dodatkového protokolu medzi Slovenskou republikou a Čínskou ľudovou republikou k Dohode medzi vládou Českej a Slovenskej Federatívnej Republiky a vládou Čínskej ľudovej republiky o podpore a vzájomnej ochrane investícií (tlač 1412) v druhom čítaní podľa § 78 zákona č. 350 o rokovacom poriadku a - spoločná správa Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre hospodárstvo, privatizáciu a podnikanie o výsledku prerokovania návrhu na vyslovenie súhlasu Národnej rady Slovenskej republiky s Dodatkovým protokolom k Dohode medzi vládou Slovenskej republiky a vládou Bulharskej republiky o podpore a vzájomnej ochrane investícií, podpísanej 21. júla 1994, v druhom čítaní. Výbor Národnej rady Slovenskej republiky pre financie, rozpočet a menu ako gestorský výbor predkladá uvedené tri správy uvedených republík, kde predseda Národnej rady svojím rozhodnutím pridelil tento návrh výboru pre rozpočet a menu ako gestorskému výboru a Výboru Národnej rady Slovenskej republiky pre hospodárstvo, privatizáciu a podnikanie. Uvedené výbory prerokovali predmetné návrhy na vyslovenie súhlasu. Gestorský výbor nedostal do začiatku rokovania žiadne návrhy na jednotlivé návrhy a k predmetnému protokolu zaujali stanoviská výbory: 25. januára Výbor Národnej rady Slovenskej republiky pre financie, rozpočet a menu a Výbor Národnej rady Slovenskej republiky pre hospodárstvo, privatizáciu a podnikanie 24. januára. Z uznesení výborov nevyplynuli iné návrhy. Gestorský výbor na základe stanovísk k jednotlivým výborom k návrhu na vyslovenie súhlasu Národnej rady Slovenskej republiky s Dodatkovým protokolom k Dohodám medzi vládami Slovenskej republiky, vládou Bulharskej republiky, vládou Rumunskej republiky a vládou Čínskej ľudovej republiky predkladá tieto stanoviská a odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť s danými návrhmi súhlas. A bol som poverený ako spoločný spravodajca, aby som tieto návrhy predniesol. Takže dovolím si predniesť návrhy na uznesenie: - Čo sa týka Rumunskej republiky, Národná rada vyslovuje súhlas podľa čl. 86 písm. d) Ústavy Slovenskej republiky s Dodatkovým protokolom medzi Slovenskou republikou a Rumunskom k Dohode medzi Slovenskou republikou a Rumunskom o podpore a vzájomnej ochrane investícií, podpísanej 3. marca 1994. - Takisto Národná rada vyslovuje súhlas s Dodatkovým protokolom k Dohode medzi vládou Slovenskej republiky a vládou Čínskej ľudovej republiky k dohode medzi vládou Českej a Slovenskej Federatívnej Republiky a vládou Čínskej ľudovej republiky o podpore a vzájomnej ochrane investícií. - A takisto vyslovuje Národná rada súhlas s Dodatkovým protokolom k Dohode medzi vládou Slovenskej republiky a vládou Bulharskej republiky o podpore a vzájomnej ochrane investícií, podpísanej 21. júla 1994. Ďakujem, pán predsedajúci, skončil som.